|  |  |
| --- | --- |
| **OBRAZAC SADRŽAJA DOKUMENTA ZA SAVJETOVANJE** | |
| Naslov dokumenta | **Odluka o** **vrijednosti boda ''B'' za obračun komunalne naknade** |
| Stvaratelj dokumenta, tijelo koje provodi savjetovanje | Općina Punat |
| Svrha dokumenta | Članak 98. stavak 1. Zakona o komunalnom gospodarstvu („Narodne novine“ broj 68/18, 110/18, 32/20 i 145/24, dalje u tekstu: Zakon) određuje da predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.  Vrijednost boda komunalne naknade (B) određuje se u eurima po četvornome metru (m²) korisne površine stambenog prostora u prvoj zoni jedinice lokalne samouprave.  Polazište za određivanje vrijednosti boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.  Člankom 91. stavkom 2. Zakona određeno je da je komunalna naknada prihod proračuna jedinice lokalne samouprave koji se koristi za financiranje održavanja i građenja komunalne infrastrukture, a može se na temelju odluke predstavničkog tijela jedinice lokalne samouprave koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture.  Vrijednost boda komunalne naknade na području Općine Punat nije se mijenjao od 2018. godine. Od tada, troškovi energenata, troškovi radova, materijala kao i svi ostali troškovi koji utječu na troškove održavanja komunalne infrastrukture potrebnih za osiguranje obavljanja komunalnih djelatnosti, znatno su se povećali, iz čega proizlazi da ostvareni prihod komunalne naknade u odnosu na procjenu troškova održavanja komunalne infrastrukture nije dostatan za trajno i kvalitetno održavanje komunalne infrastrukture u stanju funkcionalne ispravnosti, a kamoli još i za gradnju komunalne infrastrukture.  Troškovi održavanja komunalne infrastrukture 2024. godine iznosili su 548.653,60 eura, dok je prihod od komunalne naknade iste godine ostvaren u iznosu od 511.771,91 eura. Razvidno je da su troškovi održavanja komunalne infrastrukture koji se financiraju iz izvora komunalne naknade nedostatni te se moraju pronalaziti drugi izvori financiranja. Osim navedenog gradnja komunalne infrastrukture iz godine u godinu raste te se povećava broj objekta koje je potrebno održavati. Tako je za gradnju objekata i uređaja komunalne infrastrukture u 2023. godine izdvojeno 434.243,94 eura, a 2024. godine 670.024,53 eura.  Sadašnja vrijednost boda “B” za obračun komunalne naknade utvrđena je Odlukom o vrijednosti boda “B” za obračun komunalne naknade (“Službenim novinama Primorsko-goranske županije” broj 37/18) u iznosu od 0,62 eur/m² i jednaka je godišnjoj visini komunalne naknade po m² korisne površine stambenog prostora u prvoj zoni.  Uzimajući u obzir sve navedene elemente, utvrđena je potreba povećanja vrijednosti boda komunalne naknade, slijedom čega se novom Odlukom o vrijednosti boda komunalne naknade , predlaže da vrijednost boda iznosi 0,81 eura/m2, što je povećanje za 30%.  Stopa inflacije prema Državnom zavodu za statistiku za razdoblje od 1. siječnja 2019. godine do 31. kolovoza 2025. godine iznosi 33,8%. |
| Datum dokumenta | 10. listopada 2025. godine |
| – opis teme, prijedloga ili problema o kojemu se provodi savjetovanje: Savjetovanje se provodi o prijedlogu Odluke o vrijednosti boda ''B'' za obračun komunalne naknade | |
| – svrha savjetovanja i cilj koji bi se prijedlogom želio postići: Cilj savjetovanja sa zainteresiranom javnošću jest upoznavanje zainteresirane javnosti s prijedlogom dokumenta te prikupljanje prijedloga i primjedbi zainteresirane javnosti koji će se razmatrati i eventualno prihvatiti. | |
| – metoda savjetovanja: Savjetovanje se provodi javnom objavom na web stranici Općine Punat putem priloženog obrasca za sudjelovanje u savjetovanju. | |
| – rok zaprimanja odgovora i način na koji će biti pružena povratna informacija: Savjetovanje je otvoreno do 10. studenog 2025. godine. Povratne informacije bit će pružene putem Izvješća o provedenom savjetovanju koje će se po zaključenju savjetovanja objaviti na web stranici kao prilog savjetovanja. | |
| –adresa, broj telefona i e-mail na koji se sudionici savjetovanja mogu obratiti za dodatne upite: Za sve dodatne upite, sudionici savjetovanja mogu se obratiti pismeno na adresu Općine Punat, Novi put 2, 51521 Punat ili putem elektronske pošte na e-mail adresu: pisarnica@punat.hr | |
| – zahtjev onima koji sudjeluju u savjetovanju: Molimo sve sudionike u savjetovanju da navedu svoje ime i prezime, u čije ime daju mišljenje, odnosno koga predstavljaju te da li su koga posebno dodatno konzultirali – sukladno propisima o zaštiti osobnih podataka isti će biti objavljeni isključivo ukoliko sudionik u savjetovanju tako navede na obrascu za sudjelovanje, odnosno da svoju privolu. | |
| – dostupnost odgovora: Odgovori će biti dostupni na službenoj web stranici Općine Punat u sklopu Izvješća o provedenom savjetovanju, osim kada je onaj koji je poslao odgovor tražio da podaci ostanu povjerljivi | |
| – pozivaju se sudionici savjetovanja na dostavu povratnih informacija o samom procesu savjetovanja te prijedloga za poboljšanje savjetovanja u budućnosti. Hvala! | |